Document ID: 32015R0401

A BIZOTTSÁG (EU) 2015/401 RENDELETE
(2015. február 25.)
a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található acetamiprid, kromafenozid, ciazofamid, dikamba, difenokonazol, fenpirazamin, fluazinam, formetanát, nikotin, penkonazol, pimetrozin, piraklosztrobin, tau-fluvalinát és tebukonazol maradékanyag-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
Az acetamiprid, a ciazofamid, a formetanát, a pimetrozin, a piraklosztrobin és a tebukonazol tekintetében a 396/2005/EK rendelet II. melléklete maradékanyag-határértékeket (a továbbiakban: MRL-ek) állapított meg. A penkonazol tekintetében a maradékanyag-határértékeket (a továbbiakban: MRL-ek) a 396/2005/EK rendelet II. melléklete és III. mellékletének B. része állapította meg. A kromafenozid, a dikamba, a difenokonazol, a fenpirazamin, a fluazinam, a nikotin és a tau-fluvalinát vonatkozásában a 396/2005/EK rendelet III. mellékletének A. része állapított meg maradékanyag-határértékeket.
(2)
Egy, a kromafenozid hatóanyagot tartalmazó növényvédő szer almatermésűeken és szőlőn való alkalmazásának engedélyezésére irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be a Bizottsághoz az érvényben lévő MRL-ek módosítása céljából.
(3)
A ciazofamid esetében a szőlőnél történő alkalmazásra nyújtottak be ilyen kérelmet. A difenokonazol esetében a paprikán és a padlizsánon való alkalmazásra nyújtottak be ilyen kérelmet. A fenpirazamin esetében a kajszibarackra, a cseresznyére, az őszibarackra és a szilvára vonatkozóan nyújtottak be ilyen kérelmet. A formetanát esetében a földieperre vonatkozóan nyújtottak be ilyen kérelmet. A penkonazol esetében a szederre és a málnára vonatkozóan nyújtottak be ilyen kérelmet. A pimetrozin esetében az azarólra vonatkozóan nyújtottak be ilyen kérelmet. A piraklosztrobin esetében a cikóriagyökérre vonatkozóan nyújtottak be ilyen kérelmet. A tau-fluvalinát esetében az almatermésűekre, az őszibarackra, a kajszibarackra, a szőlőre, a paradicsomra, a padlizsánra, a dinnyére, a brokkolira, a kelbimbóra, a karalábéra, az articsókára, a fejes salátára és egyéb salátafélékre vonatkozóan nyújtottak be ilyen kérelmet. A tebukonazol esetében a szemes mákra vonatkozóan nyújtottak be ilyen kérelmet.
(4)
A 396/2005/EK rendelet 6. cikke (2) és (4) bekezdésének megfelelően kérelmet nyújtottak be az acetamiprid kajszibarack és fán termő héjas gyümölcsűek esetében történő alkalmazására vonatkozóan. A kérelmező állítása szerint a szóban forgó hatóanyagnak az Egyesült Államokban az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.
(5)
Ilyen kérelmeket nyújtottak be a dikamba esetében a géntechnológiával módosított szójabab vonatkozásában, valamint a fluazinam esetében a ginszenggyökér vonatkozásában. A kérelmező állítása szerint a szóban forgó anyagoknak az Egyesült Államokban az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.
(6)
A 396/2005/EK rendelet 8. cikkének megfelelően az érintett tagállamok értékelték a kérelmeket, az értékelő jelentéseket pedig megküldték a Bizottságnak.
(7)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.
(8)
A Hatóság az indokolással ellátott véleményeiben megállapította, hogy a fenpirazaminnek az őszibarackban való alkalmazása vonatkozásában nem szükséges a jelenlegi MRL módosítása. A tau-fluvalinátnak az almatermésűek, a kajszibarack, az őszibarack és a paradicsom tekintetében való alkalmazását illetően a benyújtott adatok nem elegendők új MRL-ek meghatározásához. A hatályban lévő MRL-eket ezért nem kell megváltoztatni.
(9)
A dikamba vonatkozásában a dikambának ellenálló szójabab szüretelése során nem mutattak ki maradékanyagot. A Hatóság következtetése szerint a dikambának ellenálló szójababban azonosított maradékanyagok releváns összetevője a 3,6-diklór-szalicilsav metabolit.
(10)
A többi kérelmet illetően a Hatóság indokolással ellátott véleményeiben arra a következtetésre jutott, hogy az adatokra vonatkozóan valamennyi követelmény teljesült, és a kérelmezők által kért MRL-módosítások - 27 különleges európai fogyasztói csoport fogyasztói expozíciójának vizsgálata alapján - a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termények és termékek fokozott fogyasztásából következő, rövid távú expozíció esetében nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata.
(11)
A nikotint illetően - a nikotinnak az érintett termékekben történő természetes előfordulására vagy kialakulására vonatkozó további adatok benyújtásáig és értékeléséig - a 897/2012/EU bizottsági rendelettel (3) a vadon termő gombák vonatkozásában 2014. november 30-ig érvényes, ideiglenes MRL-eket határoztak meg. A Bizottságot tájékoztatták arról, hogy folyamatban van egy kutatási projekt, amely az említett növényekben előforduló nikotin forrásainak vizsgálatára irányul. Figyelembe véve a tanulmány elvégzéséhez várhatóan szükséges időt, továbbá annak érdekében, hogy a Bizottság számára elegendő idő álljon rendelkezésre a döntéshozatalhoz, az említett MRL-ek érvényességét indokolt 2016. október 19-ig meghosszabbítani.
(12)
A formetanát vonatkozásában a 61/2014/EU bizottsági rendelet (4) több MRL-t módosított. Az említett rendelet a földieper vonatkozásában 2014. augusztus 14-től a meghatározási határra csökkenti az MRL-t. A jogbiztonság érdekében az e rendeletben meghatározott MRL-t célszerű ugyanettől az időponttól alkalmazni.
(13)
Az MRL-ek megfelelő módosításai - a Hatóság indokolással ellátott véleményei alapján és a tárgy szempontjából lényeges tényezőket figyelembe véve - megfelelnek a 396/2005/EK rendelet 14. cikkének (2) bekezdésében foglalt követelményeknek.
(14)
A 396/2005/EK rendeletet ezért ennek megfelelően módosítani kell.
(15)
Az e rendeletben előírt intézkedések összhangban vannak az Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2014. november 1-jétől kell alkalmazni. A formetanátnak a földieperre vonatkozó MRL-jeit illetően azonban 2014. augusztus 14-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. február 25-én.

Labels: 17
20
0
3
6